Diari Oficial de la Generalitat Valenciana


Sumari del DOGV 6480, del 15-03-2011 (2011/2912)

RESOLUCIÓ d'1 de març de 2011, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca un concurs públic per a la concessió d'ajudes a la producció d'obres audiovisuals i cinematogràfiques que siguen portadores de mèrits artístics i culturals propis, i que es roden totalment o parcialment a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6480

Data del DOGV
:   15-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2912


Data del document
:   01-03-2011

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ d'1 de març de 2011, de la presidenta de l'Institut Valencià de l'Audiovisual i de la Cinematografia Ricardo Muñoz Suay, per la qual es convoca un concurs públic per a la concessió d'ajudes a la producció d'obres audiovisuals i cinematogràfiques que siguen portadores de mèrits artístics i culturals propis, i que es roden totalment o parcialment a la Comunitat Valenciana. [2011/2912]
Amb el propòsit d'impulsar la creació d'obres audiovisuals a la Comunitat Valenciana i la promoció de la cultura europea i de les empreses de producció audiovisual i empreses de servicis a la Comunitat Valenciana, l'Institut Valencià de l'Audiovisual i de la Cinematografia Ricardo Muñoz Suay (IVAC) establix entre els seus objectius principals el suport al sector audiovisual valencià i a la creació d'obres audiovisuals de decidit contingut artístic i cultural i que servisquen de foment de la cultura europea per mitjà de la concessió d'ajudes a la producció. De l'import disponible en 2011 en la línia de subvenció T7627000 per a ajudes a la producció d'obres audiovisuals i cinematogràfiques que siguen portadores de mèrits artístics i culturals propis, i que es roden totalment o parcialment a la Comunitat Valenciana, s'han adjudicat 2.151.168,68 euros en la convocatòria de l'any 2010. Estes ajudes estan establides en l'article 8.3.b de la Llei 1/2006, de 19 d'abril, de la Generalitat, del Sector Audiovisual. Per tot això i d'acord amb l'article 49 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana, i fent ús de les facultats que em conferix la Llei 5/1998, de 18 de juny, de Creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat (DOCV 5.922, de 29 de desembre de 2008), atenent el que disposen la Llei 38/2003, de 17 de novembre, General de Subvencions, i la Llei 1/2006, de 19 d'abril, de la Generalitat, del Sector Audiovisual, resolc:
Primer
Convocar un concurs públic per a la concessió per mitjà de concurrència competitiva d'ajudes a la producció cinematogràfica i audiovisual de contingut artístic i cultural, portadora de mèrits artístics i culturals propis, a la Comunitat Valenciana, i aprovar les bases i els annexos pels quals es regixen estes ajudes.
Segon
L'import global màxim d'estes ajudes és de 2.700.000 euros, dels quals 548.831,32 euros s'han d'abonar a càrrec de la línia T7627000 del capítol VII del pressupost de l'any 2011 de l'IVAC, i 1.890.000 d'euros, a càrrec del pressupost de 2012, d'acord amb l'article 29 del Text Refós de la Llei d'Hisenda Pública de la Generalitat Valenciana. Durant el transcurs del present exercici es podrà ampliar l'import de la línia de subvenció segons la disponibilitat pressupostària.
Tercer
L'eficàcia de la present convocatòria d'ajudes queda condicionada a l'existència, en el pressupost de l'IVAC per als anys 2011 i 2012, de crèdit adequat i suficient per a atendre les ajudes previstes. El pagament de les anualitats de 2011 i 2012 queda subordinat a l'existència de crèdit adequat i suficient en els pressupostos de l'IVAC, d'acord amb el Text Refós de la Llei d'Hisenda Pública de la Generalitat Valenciana.
Quart
Conforme a l'article 7.1 del Decret 147/2007, de 7 de setembre, del Consell, la present convocatòria ha sigut objecte d'informe positiu sota el règim N 108/2009 per part de la Comissió Europea sobre compatibilitat amb el Mercat Comú, d'acord amb l'article 108 del Tractat.
Cinqué
La present resolució produïx efectes des de l'endemà de la publicació en el Diari Oficial de la Comunitat Valenciana.
Sisé
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la presidència de l'IVAC en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini dos mesos comptats a partir de l'endemà de la publicació de la present resolució.
València, 1 de març de 2011.- La presidenta: Trinidad María Miró Mira.
Annex I
Bases reguladores de la convocatòria pública per a l'adjudicació d'ajudes a la producció d'obres audiovisuals i cinematogràfiques que siguen portadores de mèrits artístics i culturals propis, i que es roden totalment o parcialment a la Comunitat Valenciana.
Primera. Objecte de les ajudes
Les ajudes regulades per la present resolució tenen com a objecte el suport a la producció d'obres audiovisuals i cinematogràfiques que es produïsquen a la Comunitat Valenciana i que siguen portadores de mèrits artístics i culturals propis, sempre que contribuïsquen a la innovació i diversitat del llenguatge audiovisual i de la cultura cinematogràfica a la Comunitat Valenciana i a la Unió Europea.
A estos efectes, s'entenen per obres audiovisuals i cinematogràfiques: els llargmetratges destinats a les sales d'exhibició cinematogràfica i les pel·lícules per a televisió i sèries de televisió, d'acord amb la definició donada per l'article 4 de la Llei 55/2007, de 28 de desembre, del Cine (BOE núm. 312, de 29.12.2007).
Segons el que preveu l'article 8, apartats 9 i 10, de la Llei 1/2006 de 19 d'abril, del Sector Audiovisual, de la Generalitat, no tenen accés a les presents ajudes les obres cinematogràfiques i audiovisuals que resulten qualificades X, les que per sentència siguen declarades constitutives de delicte en algun aspecte i les pel·lícules publicitàries, excepte les que promoguen interessos generals, sectorials, turístics o culturals.
Segona. Beneficiaris
2.1. Dins dels límits pressupostaris i d'acord amb les condicions i els criteris que s'establixen en estes bases, poden ser beneficiaris de les ajudes previstes en la present resolució les empreses de producció i les agrupacions d'interés econòmic inscrites en el Registre Administratiu d'Empreses Audiovisuals de la Comunitat Valenciana, així com les de qualsevol estat membre de la Unió Europea o de l'Espai Econòmic Europeu (EEE) que es comprometen a obrir una sucursal o oficina permanent al territori de la Comunitat Valenciana i a inscriure's en el Registre Administratiu d'Empreses Audiovisuals de la Comunitat Valenciana una vegada concedida l'ajuda.
2.2. En el cas de coproduccions, els coproductors n'han de designar un com a beneficiari. Els coproductors són responsables solidàriament del compliment de les presents bases.
Tercera. Sol·licituds. Requisits generals i normes de tramitació
3.1. El termini de presentació de les sol·licituds s'inicia l'endemà de la publicació de la present resolució en el Diari Oficial de la Comunitat Valenciana i finalitza en el termini d'un mes.
3.2. Les sol·licituds s'han de formalitzar en el model d'instància (annex II), que es troba disponible en la pàgina web de l'IVAC () i en les dependències administratives de l'IVAC, i s'han d'acompanyar amb la documentació indicada en l'apartat següent. Abans de presentar la sol·licitud, és convenient que els sol·licitants emplenen les dades dels projectes que volen presentar a esta convocatòria a través de la web de l'IVAC (), a fi que l'IVAC puga conéixer millor la informació dels projectes.
3.3. Estes ajudes estan destinades a projectes d'obres audiovisuals i cinematogràfiques que es roden totalment o parcialment a la Comunitat Valenciana durant l'any 2011. En cap cas poden presentar sol·licitud a estes ajudes obres audiovisuals o cinematogràfiques produïdes prèviament. Els projectes que es presenten a les ajudes han d'iniciar el rodatge l'any 2011. En cap cas poden presentar sol·licitud a estes ajudes obres audiovisuals o cinematogràfiques rodades abans de l'1 de gener de 2011.
Quarta. Documentació
Les sol·licituds s'han d'acompanyar amb la documentació següent:
4.1. Documentació general:
a) En el cas de no estar inscrita en el Registre d'Empreses Audiovisuals de la Comunitat Valenciana:
Fotocòpia compulsada de l'escriptura de constitució i d'aquells actes jurídics que han d'inscriure's en el registre mercantil, d'acord amb el que establixen els articles 94 i següents del Reial Decret 1784/1996, de 19 de juliol, pel qual s'aprova el Reglament del Registre Mercantil, o, en el cas de sol·licitants establits en altres estats membres de la Unió Europea o de l'Espai Econòmic Europeu, un document equivalent acreditatiu de l'existència de la dita entitat d'acord amb la legislació aplicable.
b) En el cas d'estar inscrita en el Registre d'Empreses Audiovisuals de la Comunitat Valenciana:
Annex III: declaració responsable de l'administrador/a de l'empresa en què se certifique que la documentació esmentada es troba depositada en l'expedient corresponent a l'empresa del Registre Administratiu d'Empreses Audiovisuals de la Comunitat Valenciana i que està vigent, i que les dades contingudes en l'expedient no han variat.
4.2. Documentació administrativa:
a) En el cas de coproduccions, l'acord dels coproductors de designació d'un d'ells com a beneficiari i d'admissió de la responsabilitat solidària i indistinta del compliment de les presents bases.
b) Annex IV: declaració responsable de les subvencions, les ajudes, els ingressos o els recursos sol·licitats, rebuts o concedits i per percebre d'altres administracions o institucions públiques o privades, per a la mateixa finalitat, que financen les activitats subvencionades, en què se'n justifique documentalment l'import.
c) Annex VI: fitxa de manteniment de tercers. Dades bancàries, número de compte, agència i nom de l'entitat on el sol·licitant vol rebre l'ajuda en el cas de ser-li concedida. És necessari que el titular del compte corrent siga l'empresa sol·licitant de la subvenció.
d) Annex V: declaració responsable del sol·licitant del compliment de la normativa sobre integració laboral de persones amb discapacitat, o, si és el cas, l'exempció de la dita obligació, d'acord amb el que disposen l'article 7 de la Llei 11/2008, de 10 d'abril, de la Generalitat, sobre l'Estatut de les Persones amb Discapacitat (DOGV número 4.479, d'11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures dels procediments de contractació administrativa i de concessió de subvencions per al foment de l'ocupació de les persones amb discapacitat. Declaració responsable de no incórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, i en particular que no és deutora de la Generalitat d'obligacions per reintegrament de subvencions.
e) Acreditació d'estar donada d'alta en l'impost d'activitats econòmiques (IAE), per mitjà de la presentació de l'alta i, si és el cas, l'últim rebut sobre el IAE, o, en el cas de sol·licitants establits en altres estats membres de la Unió Europea o de l'Espai Econòmic Europeu, un document equivalent.
D'acord amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de forma directa l'acreditació de les circumstàncies previstes en els articles 18 i 19 del mateix Decret a través de certificats telemàtics. L'IVAC està autoritzat per a sol·licitar l'acreditació que els sol·licitants estan al corrent en les obligacions fiscals i amb la Seguretat Social.
f) Acreditació d'una entitat bancària que manifeste que l'empresa és solvent per a dur a terme el projecte per al qual sol·licita la subvenció.
4.3. Documentació de l'obra audiovisual o cinematogràfica:
a) En el cas de coproduccions, l'acord dels productors de designació d'un d'ells com a beneficiari i d'admissió de la responsabilitat solidària i conjunta del compliment de les presents bases. Còpia compulsada del contracte de coproducció.
b) Acreditació de l'empresa de posseir els pertinents drets de propietat intel·lectual sobre el guió, i, si és el cas, el d'opció sobre l'obra preexistent.
c) Quatre exemplars del projecte, format per:
1. Guió.
2. Sinopsi del guió (màxim deu folis).
3. Historial professional de l'empresa productora.
4. Annex VII: pressupost de la producció, segons el model que es facilita a l'IVAC, que està disponible en la pàgina web .
5. Pla de finançament raonat i degudament documentat per mitjà de l'aportació, si és el cas, dels contractes o acords subscrits a este efecte, amb referència especial a les aportacions, subvencions o ajudes sol·licitades i/o rebudes d'altres administracions o institucions públiques o privades.
6. Pla de comercialització de la producció.
7. Pla de treball, amb el temps de rodatge, les dates i les localitzacions. Atés el caràcter triennal de la present convocatòria, s'ha d'indicar si la subvenció se sol·licita per a l'exercici 2011 o per al 2011/2012. S'hi ha d'indicar amb exactitud el nombre total de dies de rodatge/gravació, les dates i les localitzacions, i el nombre de dies de rodatge/gravació a la Comunitat Valenciana.
8. Composició de l'equip tècnic i artístic, amb la presentació d'escrits de coneixement i interés per part dels principals components d'estos equips. Trajectòria professional de l'equip creatiu (director/a, guionista, director/a de fotografia, compositor/a de la música i productor/a executiu/iva).
9. Empreses de servicis que participen en el projecte.
10. Còpies de contractes de venda de drets a televisió, distribució, etc.
11. Annex VII i annex VIII: fitxa resum del projecte audiovisual i declaració d'obra cultural. Estos annexos s'han de presentar sense enquadernar amb la resta de la documentació.
Dels quatre exemplars, un s'ha de presentar en suport paper i els altres tres en suport CD-ROM o DVD. Els documents poden presentar-se en format PDF protegit (amb possibilitat d'imprimir el document). Les imatges poden presentar-se en format JPEG. Els vídeos poden presentar-se en format Windows Media Video (WMV). Els àudios poden presentar-se en format Windows Media Audio (WMA). Els projectes la versió original dels quals no siga en castellà o valencià també han d'incloure el guió en versió valenciana o castellana. Tots els projectes han de presentar les quatre còpies del guió en suport paper.
Si en els CD-ROM o DVD falta documentació de la requerida en el punt 4.3.c, documentació del projecte, es considerarà com a no presentada i no es tindrà en compte per a la valoració. En la mateixa situació es trobaran els CD-ROM o DVD que continguen informació que no siga accessible per als membres de la comissió.
Tota la documentació requerida amb la sol·licitud ha de dirigir-se a l'IVAC i presentar-se en el seu registre o pot enviar-se per qualsevol dels mitjans establits en l'article 38.4 de la Llei 301/1992, de 26 de novembre, de Règim Jurídic de les Administracions Públiques i del Procediment Administratiu Comú. Amb la finalitat de facilitar la gestió administrativa, en el cas de presentar la documentació en un registre diferent del de l'IVAC, podrà comunicar-se l'endemà per fax, telegrama o correu electrònic () a l'IVAC.
4.4. Qualsevol eventualitat o modificació del projecte presentat haurà de ser comunicada a l'IVAC en un termini de deu dies des que es produïsca. Vistos la modificació plantejada, els criteris per a la concessió de l'ajuda i la resta de condicions de la convocatòria, la comissió de valoració corresponent, a través del director de l'IVAC, confirmarà, revocarà o modificarà l'ajuda concedida.
4.5. Si la sol·licitud no inclou totes les dades exigides o hi falta documentació especificada en les bases 4.1, documentació general, i 4.2, documentació administrativa, s'instarà l'interessat a corregir estos defectes en el termini de deu dies, amb l'advertència que en el cas que no ho faça es considerarà que ha desistit de la seua petició, segons disposa l'article 71.1 de la Llei 30/1992, de 26 de novembre, després de dictar la resolució corresponent en els termes previstos en l'article 42 de la llei esmentada. La documentació prevista en la base 4.3.c ha de presentar-se inexcusablement amb la sol·licitud i en el cas de no fer-ho es considerarà que s'ha desistit de la petició.
4.6. L'IVAC podrà sol·licitar a l'interessat la compareixença personal o l'aportació dels documents o la informació que considere necessaris per a l'estudi del projecte per al qual sol·licita l'ajuda.
4.7. El contingut d'informació falsa o que no es corresponga amb la realitat en el projecte podrà suposar la revocació de la subvenció concedida amb l'audiència prèvia de l'interessat.
4.8. Conforme a l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè l'IVAC puga obtindre de forma directa l'acreditació de les circumstàncies previstes en els articles 18 i 19 del mateix reial decret a través de certificats telemàtics.
4.9. S'ha d'indicar expressament en el projecte la data d'inici del rodatge a la Comunitat Valenciana. En el cas que s'endarrerisca durant un termini superior al mes des de la data indicada en el projecte, l'ajuda serà revocada.
Cinquena. Import de les ajudes i compatibilitat
5.1. L'import de l'ajuda ha de ser d'un 20% sobre el 80% de la despesa local qualificable produïda pel beneficiari en ocasió de la producció de l'obra audiovisual o cinematogràfica subvencionada.
5.2. A l'efecte de les presents bases, es considera despesa local qualificable la despesa subvencionable feta únicament a la Comunitat Valenciana que, de manera indubtable, responga a la naturalesa de l'obra audiovisual i cinematogràfica subvencionada en els béns, servicis i productes següents:
a) Nòmines del personal contractat de la Comunitat Valenciana o de qualsevol estat membre de la Unió Europea o l'Espai Econòmic Europeu, amb la limitació de 50.000 euros com a límit salarial màxim durant el rodatge efectiu de l'obra audiovisual al territori de la Comunitat Valenciana, i que estiguen contractats per una empresa radicada a la Comunitat Valenciana. No hi seran considerats els contractes de personal amb empreses de fora de la Comunitat Valenciana. El personal que tinga dues nòmines o reba dos pagaments de dos treballs diferents, comptarà com una sola persona i el límit salarial màxim de tots els treballs realitzats serà de 50.000 euros. Per a ser comptabilitzat com a despesa local, el personal ha d'estar contractat per una empresa amb domicili social i fiscal a la Comunitat Valenciana.
b) I en general qualsevol despesa que s'acredite com a feta únicament al territori de la Comunitat Valenciana en ocasió de la producció de l'obra audiovisual subvencionada, sempre que siga facturada per una empresa domiciliada a la Comunitat Valenciana o que dispose de sucursal o oficina permanent al territori de la Comunitat Valenciana, que l'activitat de l'empresa es corresponga amb l'objecte de la factura i que el treball s'haja realitzat efectivament a la Comunitat Valenciana. Les activitats subcontractades han de ser realitzades a la Comunitat Valenciana per empreses radicades a la Comunitat Valenciana i en què l'objecte social coincidisca amb l'activitat desplegada i facturada.
Les empreses de la Comunitat Valenciana que realitzen servicis que compten per a la despesa local, han d'acreditar l'epígraf corresponent a l'activitat desplegada. Les empreses contractades que tinguen una activitat directament relacionada amb el sector audiovisual, han d'estar inscrites en el Registre General d'Empreses Audiovisuals de la Comunitat Valenciana amb el seu epígraf i en l'apartat corresponent perquè les seues factures siguen comptabilitzades com a despesa local. Totes les empreses contractades han de tindre domicili fiscal i social a la Comunitat Valenciana, o almenys acreditar documentalment que disposen d'una agència, delegació o sucursal. L'IVAC podrà fer inspeccions per a comprovar que les empreses efectivament duen a terme el treball a la Comunitat Valenciana. En qualsevol cas, la subcontractació ha d'ajustar-se a la normativa de l'article 29 de la Llei 38/2003, de 17 de novembre, General de Subvencions.
c) Despeses financeres: l'import de les despeses financeres ha de correspondre a les despeses financeres fetes per a la producció/finançament de l'obra; a este efecte, s'haurà d'aportar un certificat de l'entitat financera amb seu o sucursal a la Comunitat Valenciana. Únicament es tindran en compte les despeses financeres fins a un import que no supere el 3% de la despesa local qualificable a la Comunitat Valenciana.
d) Productor executiu: en el cas de ser persona física, l'import s'ha de justificar per mitjà del contracte subscrit i la nòmina, i en el cas de ser persona jurídica aliena a la productora, per mitjà de les factures corresponents. Si el productor executiu és l'apoderat de l'empresa beneficiària, ha de presentar el contracte de producció executiva; en cas contrari, la despesa ha de figurar en el capítol de despeses generals. En qualsevol cas, l'import no podrà superar el 5% de la despesa local qualificable a la Comunitat Valenciana del cost de realització de l'obra audiovisual.
e) Despeses generals: l'import s'ha de justificar per mitjà de nòmines i/o factures. El dit import no podrà superar el 5% de la despesa local qualificable a la Comunitat Valenciana del cost de realització de l'obra audiovisual. Així mateix, dins de les despeses generals s'ha d'incloure la despesa relativa a persones amb nòmina en la productora i sense contracte específic per a treballs o servicis de l'obra objecte de la subvenció, amb la limitació prevista del 5%.
f) Despeses de publicitat: l'import s'ha de justificar per mitjà de nòmines i/o factures. El dit import no podrà superar el 10% de la despesa local qualificable a la Comunitat Valenciana del cost de realització de l'obra audiovisual.
g) Despeses de transport. Les despeses de desplaçament i transport (avió, tren, etc.), es tindran en compte únicament en aquells trajectes que tinguen la Comunitat Valenciana com a punt d'origen o de destí.
S'adjunten com a annex IX les definicions i la forma de justificació de la despesa local qualificable.
5.3. L'import màxim que pot rebre un projecte és l'adjudicat en la resolució corresponent i s'ha de correspondre amb el declarat en el projecte. No es pot incrementar l'import adjudicat en cap cas, encara que la despesa local final siga superior a la declarada en el projecte. El beneficiari pot fer una despesa local inferior fins en un 20% de la declarada en el projecte, fet que comportarà la corresponent reducció en la subvenció, que ha de ser del 16% de la despesa local final feta. En el cas que un beneficiari reduïra la despesa local en un percentatge superior al 20% de la declarada en el projecte i adjudicada per resolució, es procediria a rebaixar l'ajuda a un 10% de la despesa local efectuada.
5.4. L'import màxim de l'ajuda que s'ha de concedir per obra audiovisual o cinematogràfica subvencionada no pot ser, en cap cas, superior a 4.000.000 d'euros, sempre que este import no excedisca els límits previstos a continuació.
5.5. L'import màxim de l'ajuda en cap cas ha de ser superior al 50% de l'aportació del beneficiari al pressupost de la producció.
5.6. L'import de les subvencions en cap cas pot ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
A estos efectes, en el cas que els incentius donats a produccions cinematogràfiques per a utilitzar els estudis de la Ciutat de la Llum siguen considerats ajuda estatal per part de la Comissió Europea, hauran de ser inclosos, quan siga procedent, a l'hora de considerar el límit global d'intensitat d'ajuda del 50%.
5.7. S'entén per pressupost de la producció el conjunt de fons que és necessari arriscar per a la producció cultural corresponent.
5.8. Es considera cost d'una obra audiovisual o cinematogràfica la totalitat de les despeses efectuades pel beneficiari fins a la consecució de la còpia estàndard o màster digital, més les derivades de determinats conceptes bàsics per a la realització i la promoció idònia.
Sisena. Requisits d'admissió de les obres
6.1. Són requisits per a l'admissió de les obres el compliment dels criteris següents:
6.1.1. Test cultural
Per a ser beneficiaris de les ajudes regulades en esta resolució, les obres audiovisuals i cinematogràfiques han de complir almenys dos dels criteris culturals següents:
- Que l'acció de la pel·lícula tinga lloc principalment a la Comunitat Valenciana o en altres llocs de la Unió Europea o de l'Espai Econòmic Europeu.
- Que almenys un dels personatges principals estiga lligat a la cultura valenciana o europea o a l'àmbit territorial lingüístic valencià.
- Que la part essencial del guió de l'obra estiga escrita en valencià o castellà.
- Que el guió de l'obra audiovisual o cinematogràfica siga una adaptació d'una obra literària original.
- Que el tema de l'obra audiovisual o cinematogràfica forme part o derive de la cultura o del patrimoni valencià o europeu.
- Que el tema de l'obra audiovisual o cinematogràfica es referisca a l'art o a un o a diversos artistes.
- Que el tema de l'obra audiovisual o cinematogràfica es referisca a personatges o a esdeveniments històrics.
- Que l'obra audiovisual o cinematogràfica tracte de temes actuals, culturals, socials o polítics d'interés per a la població de la Comunitat Valenciana, de la Unió Europea o de països de l'Espai Econòmic Europeu.
- Que el tema de l'obra audiovisual o cinematogràfica faça referència a un esdeveniment de significació universal i d'interés, fictici o real.
- Que l'obra audiovisual o cinematogràfica utilitze el patrimoni arquitectònic, arqueològic o natural de la Comunitat Valenciana per a reflectir el context cultural europeu.
6.1.2. Rodatge a la Comunitat Valenciana
És un requisit fer part del rodatge a la Comunitat Valenciana.
Setena. Criteris de valoració
7.1. Per a la valoració dels projectes, fins a 135 punts, s'han de considerar els criteris següents:
7.1.1. Realització de la producció audiovisual a la Comunitat Valenciana (fins a un màxim de 20 punts).
El màxim de 20 punts s'atorgarà a aquells projectes que tinguen huit setmanes (40 dies) de rodatge efectiu a la Comunitat Valenciana. La puntuació disminuirà proporcionalment a la part del rodatge realitzat a la Comunitat Valenciana. Els sol·licitants han de presentar un pla de treball detallat on figuren les distintes etapes de la producció audiovisual que s'ha de realitzar i les localitzacions, i en què s'especifiquen les parts que es faran a la Comunitat Valenciana. Qualsevol alteració posterior en el pla de rodatge ha de ser comunicada i autoritzada prèviament per l'IVAC.
7.1.2. Contribució cultural valenciana o europea (fins a un màxim de 10 punts).
- Utilització de l'idioma valencià o de qualsevol altre idioma oficial de la Unió Europea. Per a obtindre els 2 punts el sol·licitant ha de certificar que la versió original del llargmetratge serà en valencià o en un altre idioma oficial de la Unió Europea i que l'idioma utilitzat pels actors en el rodatge serà majoritàriament el valencià o un idioma europeu. Una vegada realitzada la producció, haurà d'acreditar el compliment d'esta condició: 2 punts.
- Si està basada en una obra literària prèvia d'un/a autor/a de la Comunitat Valenciana o de la Unió Europea: 2 punts.
- Si està basada en fets històrics de la Comunitat Valenciana o de la Unió Europea: 2 punts.
- Si l'acció transcorre a la Comunitat Valenciana o a la Unió Europea: 2 punts.
- Si els protagonistes són habitants de la Comunitat Valenciana o de la Unió Europea: 2 punts.
7.1.3. Viabilitat del projecte (fins a un màxim de 30 punts).
Es valorarà fins a 30 punts la viabilitat financera i comercial del projecte.
7.1.4. Repercussió de la producció sobre els recursos culturals, econòmics i socials de la Comunitat Valenciana (fins a un màxim de 25 punts).
7.1.5. Interés cultural i artístic del projecte a la Comunitat Valenciana (fins a un màxim de 25 punts).
7.1.6. Originalitat i qualitat del guió (fins a un màxim de 25 punts).
7.2. Qualsevol canvi que es produïsca en el projecte o qualsevol altre canvi de caràcter substancial ha de ser autoritzat pel director de l'Institut Valencià de l'Audiovisual i de la Cinematografia amb la consulta prèvia de la comissió avaluadora. En cas de no notificar els canvis produïts, es procedirà a la revocació de la subvenció.
7.3. L'incompliment per part del beneficiari d'allò declarat en el projecte respecte a qualsevol dels punts 7.1.1 i 7.1.2, pot comportar la revocació de la subvenció. La disminució del rodatge a la Comunitat Valenciana en un percentatge superior al 20% respecte del declarat en el projecte pot comportar la revocació de la subvenció. Qualsevol canvi de localitzacions ha de ser comunicat per escrit i amb registre d'entrada a l'IVAC i ha de ser aprovat prèviament per l'IVAC. Sense autorització prèvia no es pot modificar la localització. En cas de no notificar-ho o de no acreditar l'autorització, l'ajuda pot ser revocada. L'IVAC podrà fer visites inspectores al rodatge i sol·licitar informes professionals a fi de comprovar el compliment del projecte presentat. No es permeten altres variacions en el pla de rodatge.
7.4. Per a poder accedir a estes ajudes els projectes han d'obtindre una puntuació mínima de 75 punts.
Huitena. Avaluació de les sol·licituds
Per a la valoració de les sol·licituds es constituirà una comissió avaluadora nomenada per la vicepresidència de l'IVAC. Hi actuarà com a president el vicepresident de l'IVAC, com a vicepresident el director de l'IVAC i com a secretari una persona al servici de l'IVAC. S'hi nomenaran fins a un màxim de tres vocals representants de l'administració de la Generalitat o dels seus organismes o empreses públiques. La comissió avaluadora té facultats per a fer, per mitjà dels seus membres, totes les comprovacions que consideren necessàries per a la millor avaluació dels projectes presentats.
Novena. Adjudicació de les ajudes
9.1. Després de l'avaluació i l'examen dels expedients completats cada quinzena o amb la periodicitat que l'IVAC considere necessària, i fins a l'esgotament del crèdit disponible de conformitat amb el pressupost de la Generalitat per a l'exercici 2011 i següents, o les seues modificacions, la comissió de valoració emetrà un informe en què es concrete el resultat de l'avaluació efectuada. El dit informe determinarà els projectes seleccionats i l'import de l'ajuda assignat individualment.
9.2. Vist l'informe de la comissió avaluadora, la direcció de l'IVAC, com a òrgan instructor, formularà la proposta de resolució provisional, que serà exposada al tauler d'anuncis de l'IVAC i en la pàgina web . Passats deu dies, la direcció de l'IVAC elevarà la proposta de resolució definitiva a la presidència de l'IVAC, la qual resoldrà l'adjudicació de l'ajuda, així com l'import i la distribució per anualitats.
9.3. La resolució de concessió de les ajudes en fixarà expressament l'import, incorporarà, si és el cas, les condicions, obligacions i determinacions accessòries a què ha d'atindre's el beneficiari i es notificarà a les persones interessades.
9.4. La resolució d'adjudicació de les ajudes pot ser individual per a cada producció. Les resolucions d'adjudicació han de ser publicades en el Diari Oficial de la Comunitat Valenciana d'acord amb l'article 18 de la Llei General de Subvencions.
9.5. La dita resolució ha de ser dictada en el termini màxim de sis mesos a partir de la data de presentació de cada sol·licitud. En el cas que la convocatòria no siga resolta en el termini establit anteriorment, la sol·licitud es considerarà desestimada.
9.6. En el cas que algun beneficiari no procedira a l'acceptació de l'ajuda concedida, es produïra alguna renúncia o es revocara alguna subvenció, podria disposar-se de la quantitat resultant.
9.7. Seran desestimats els projectes que no tinguen contingut artístic i cultural conforme al punt 6.1.1 d'esta convocatòria.
Deu. Acceptació de les subvencions
Una volta concedida la subvenció, el beneficiari haurà de manifestar-ne l'acceptació per escrit (d'acord amb el model que s'inclou en l'annex X) en un termini no superior a un mes a partir de la publicació de la concessió de l'ajuda. Transcorregut el dit termini sense rebre l'acceptació expressa, es considerarà que el beneficiari ha perdut el dret a la subvenció concedida.
Les ajudes que es concedisquen ho seran per a les despeses fetes en els exercicis 2011 i 2012, d'acord amb les condicions de la present resolució.
Quan el pla de treball presentat supose la realització de les despeses en diversos exercicis, se sol·licitarà l'ajuda distribuïda per anualitats en l'import de despeses realitzables en cada un dels exercicis.
El beneficiari està obligat a notificar les modificacions que suposen variacions en l'import de la concessió i en les seues anualitats, les quals han de ser aprovades per la direcció de l'IVAC, una vegada consultada la comissió avaluadora corresponent.
Onze. Resolució d'incidències
L'òrgan competent per a la concessió de les ajudes previstes en la present resolució, a proposta de la comissió de valoració, resoldrà les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió.
Dotze. Obligacions dels beneficiaris
Sense perjuí d'allò disposat sobre les obligacions que amb caràcter general establixen l'article 47 del Text Refós de la Llei d'Hisenda Pública de la Generalitat per als beneficiaris de subvencions a càrrec dels pressupostos de la Generalitat i l'article 14 de la Llei 38/2003, de 17 de novembre, General de Subvencions, són obligacions del beneficiari:
a) Acreditar la realització de l'activitat que fonamenta la concessió de l'ajuda i el compliment dels requisits i de les condicions que determinen la concessió.
b) Comunicar a l'IVAC la data d'inici i finalització del rodatge o gravació.
c) Facilitar totes les dades i la informació sobre qüestions relacionades amb les ajudes concedides que li siguen requerides per l'IVAC.
d) Comunicar a l'IVAC qualsevol eventualitat o modificació que puga afectar el desplegament de l'objecte de la subvenció en el termini de 10 dies des que es produïsca.
e) Comunicar durant el termini de vigència de l'expedient la sol·licitud o la concessió d'altres ajudes públiques o privades sol·licitades o obtingudes per al mateix projecte o actuació subvencionada per mitjà de la present resolució.
f) Finalitzar l'activitat objecte de la subvenció durant l'any indicat en el pla de treball i acreditar la despesa local qualificable per mitjà d'un informe especial d'auditoria de revisió de la despesa local qualificable de la producció, que s'ha de regir per la legislació vigent i, en tot cas, conforme als articles 30 i 31 de la Llei General de Subvencions. Este informe l'ha de fer l'empresa que resulte adjudicatària de la licitació pública que farà l'IVAC.
g) Els beneficiaris de les ajudes han d'acreditar la despesa local qualificable produïda en ocasió de la producció de l'obra i entregar les factures corresponents i un document amb la relació de totes les factures presentades, en què s'indiquen les dades següents de cada factura: data, proveïdor, concepte i import, que seran auditades per l'empresa adjudicatària de la licitació pública que farà l'IVAC. El termini per a l'entrega de la relació de factures a fi de fer l'auditoria corresponent és el 30 de novembre de 2011 per als beneficiaris que han de justificar una part o el total de l'ajuda l'any 2011, i el 30 de novembre de 2012 per als beneficiaris que han de justificar una part o el total de l'ajuda l'any 2012.
h) Fer constar en els títols de crèdit de la producció audiovisual, i en la publicitat i propaganda, la col·laboració de l'IVAC i la Generalitat, incorporant-hi el logotip que es facilitarà en l'IVAC.
i) Entregar a l'IVAC, amb duració indefinida i per al compliment dels seus fins de conservació i difusió del patrimoni audiovisual valencià, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, s'ha d'entregar l'interpositiu, l'internegatiu o el negatiu original i el negatiu de so sincronitzat corresponents a la versió definitiva de la producció. En el cas que la versió original de la producció no siga en cap de les dues llengües oficials de la Comunitat Valenciana, s'ha d'entregar, a més, la banda negra de subtítols o el fitxer per a la inserció dels subtítols. En tots els casos s'ha d'entregar també una còpia en Betacam digital i dos DVD amb els distints idiomes acceptats per a la subvenció (valencià i castellà). En el cas dels curtmetratges, han d'entregar també un DVD amb subtítols en anglés.
En el cas que tot el procés es faça per mitjà de sistemes electrònics, el material per a preservació s'ha d'entregar en el sistema, format i suport de més qualitat emprats en la producció: per a qualitats 2K o superiors, s'ha d'entregar un disc dur amb els arxius d'imatge i so sense compressió; per a qualitats HD, una cinta HD SR, i per a qualitats PAL, Betacam digital. Estos materials han de correspondre a la versió definitiva de la pel·lícula i als distints idiomes acceptats per a la subvenció (valencià i castellà). En tots els casos s'han d'entregar, a més, dos DVD.
El valencià utilitzat en estes produccions ha de complir la normativa de l'Acadèmia Valenciana de la Llengua.
Així mateix, s'ha de lliurar informació tècnica de les qualitats, formats i suports emprats al llarg de tot el procés, segons el model que pot omplir-se a través de la web de l'IVAC ().
j) Comunicar a l'IVAC la data d'inici i finalització del rodatge o gravació.
k) Si és el cas, comunicar per escrit, tan prompte com siga possible, la renúncia a l'ajuda concedida, quan no siga possible la realització de la finalitat per a la qual s'ha concedit o el compliment de les condicions previstes en estes bases i en l'article 14 de la Llei 38/2008, de 17 de novembre, General de Subvencions.
l) Reintegrar l'import de l'ajuda, una vegada cobrada, en els casos previstos en l'article 37 de la Llei 38/2003, General de Subvencions.
m) S'hi ha d'aplicar el règim sancionador establit en el títol IV de la Llei 38/2003, General de Subvencions.
n) Realitzar un acte de preestrena de l'obra audiovisual o cinematogràfica subvencionada a la Comunitat Valenciana, en valencià o castellà, en el lloc convingut amb l'IVAC, amb presència dels membres principals de l'equip tècnic i artístic. Les despeses del preestrena han de ser a càrrec de l'empresa beneficiària de la subvenció.
o) En coordinació amb l'IVAC, les empreses beneficiàries hauran de comptar amb un representant de l'IVAC en totes les activitats de promoció de les obres subvencionades que realitzen les productores (preestrenes, conferències de premsa, presentació de rodatges, presentació en festivals, etc.). L'IVAC posarà a la disposició de totes les produccions subvencionades la Sala Luis García Berlanga, de l'edifici Rialto, per a les presentacions, preestrenes i conferències de premsa, en el cas que les empreses beneficiàries ho consideren convenient i sempre que la programació de la Filmoteca ho permeta.
p) En el cas dels llargmetratges subvencionats, estrena en valencià en almenys tres municipis de la Comunitat Valenciana de més de 20.000 habitants, en locals habitualment d'estrena i amb una permanència en cartell de huit dies durant dues setmanes i una sessió diària, com a mínim. L'estrena de la versió valenciana ha de fer-se en el termini màxim de dos mesos des de l'estrena comercial. En el cas que no es faça l'estrena comercial, l'estrena en valencià haurà de realitzar-se en el termini màxim de tres anys des de la concessió de la subvenció. L'empresa productora beneficiària de l'ajuda haurà de comunicar les dates d'estrena del llargmetratge en versió valenciana, especificant-hi les localitats, com a mínim trenta dies abans de la data d'estrena.
q) El rodatge a la Comunitat Valenciana ha de començar en el termini màxim d'un mes des de la data que s'indique en el projecte.
r) Qualsevol alteració substancial sobre el projecte inicial ha de ser comunicada a l'IVAC per escrit i amb registre d'entrada, i ha de ser autoritzada per l'IVAC prèviament. En cas contrari, es podrà revocar l'ajuda.
Tretze. Justificació de la despesa
13.1. Els beneficiaris que hagen de justificar la totalitat o una part de la subvenció durant l'exercici econòmic 2011, han de complir les obligacions establides en el punt 12 d'este annex i presentar fins al 30 de novembre de 2011 la documentació següent:
a) Relació de factures per a l'acreditació de la despesa local qualificable mitjançant un informe especial d'auditoria de revisió de la despesa local qualificable de la producció, realitzat per l'empresa adjudicatària de la licitació pública que farà l'IVAC. L'estat del cost de la producció i la justificació de les partides integrants pel que fa als llargmetratges s'han de regir per la legislació vigent.
b) Justificant de l'IVAC d'haver depositat les còpies indicades en la base 12.i d'este annex.
Entregar a l'IVAC, amb duració indefinida i per al compliment dels seus fins de conservació i difusió del patrimoni audiovisual valencià, un material de preservació coherent amb el procés de rodatge, laboratori, postproducció i exhibició de la pel·lícula. Si en alguna fase d'este procés intervé el sistema fotoquímic, s'ha d'entregar l'interpositiu, l'internegatiu o el negatiu original i el negatiu de so sincronitzat corresponents a la versió definitiva de la producció. En el cas que la versió original de la producció no siga en cap de les dues llengües oficials de la Comunitat Valenciana, s'ha d'entregar, a més, la banda negra de subtítols o el fitxer per a la inserció dels subtítols. En tots els casos s'ha d'entregar també una còpia en Betacam digital i dos DVD amb els distints idiomes acceptats per a la subvenció (valencià i castellà). En el cas dels curtmetratges, han d'entregar també un DVD amb subtítols en anglés.
En el cas que tot el procés es faça per mitjà de sistemes electrònics, el material per a preservació s'ha d'entregar en el sistema, format i suport de més qualitat emprats en la producció: per a qualitats 2K o superiors, s'ha d'entregar un disc dur amb els arxius d'imatge i so sense compressió; per a qualitats HD, una cinta HD SR, i per a qualitats PAL, Betacam digital. Estos materials han de correspondre a la versió definitiva de la pel·lícula i als distints idiomes acceptats per a la subvenció (valencià i castellà). En tots els casos s'han d'entregar, a més, dos DVD.
Així mateix, s'ha de lliurar informació tècnica de les qualitats, formats i suports emprats al llarg de tot el procés, segons el model que pot omplir-se a través de la web de l'IVAC ().
En tots els casos s'ha de lliurar material gràfic de promoció de la producció subvencionada (cartells, fotografies, dossier de premsa, etc.), i s'hi han d'incloure una sinopsi i una fitxa tècnica i artística actualitzada, que pot omplir-se a través de la web del IVAC (). També han d'entregar-se tots els materials i documents que permeten una millor conservació del film, i especialment els relatius al treball de laboratori i etalonatge de la pel·lícula.
c) Declaració actualitzada sobre subvencions sol·licitades, percebudes o concedides i per percebre d'altres administracions o institucions públiques o privades per a la mateixa finalitat, amb la justificació documental de l'import, o declaració del fet que la informació facilitada al respecte en la sol·licitud no ha variat des de la data de la presentació.
d) Autorització a la Generalitat per a utilitzar la producció en les activitats relacionades amb la política de promoció de l'audiovisual valencià o de la mateixa Comunitat Valenciana, mai amb fins comercials, segons l'annex XI d'estes bases.
e) Llista de títols de crèdit i plantilla d'informació de la producció, facilitada per l'IVAC en la seua pàgina web ().
f) Annex XIII: fitxa resum amb dades de la producció.
g) Certificat d'assignació a la producció subvencionada del codi ISAN (Internacional Standard Audiovisual Number) tramitat a través de l'Agència Iberoamericana del Registre Isan (ARIBSAN).
h) Certificat de qualificació de la pel·lícula en què s'especifique el percentatge de participació de les empreses productores.
i) Material gràfic de promoció de la producció subvencionada (cartells, fotografies, fotos fixes, fotocroms, press-book, com-s'ha-fet, dossier de premsa, ràdio, TV, Internet etc.). També han d'entregar-se tots aquells materials i documents que permeten una millor conservació del film, i especialment els relatius al treball de laboratori i etalonatge de la pel·lícula.
13.2. Les empreses beneficiàries que obtinguen una subvenció plurianual han d'aportar:
a) Abans del 30 de desembre de 2011, una auditoria, realitzada per l'empresa adjudicatària de la licitació pública que farà l'IVAC, en què es justifique la despesa local qualificable feta el 2011 per un import com a mínim igual al que corresponga segons la subvenció concedida en eixa anualitat.
b) Abans del 30 de novembre de cada exercici successiu de la subvenció plurianual, han de complir les obligacions establides en la base 12, obligacions dels beneficiaris, d'estes bases i presentar tota la documentació especificada en l'apartat 13.1.
13.3. Tota la documentació justificativa ha de dirigir-se a l'IVAC (annex XII).
13.4. En el cas que els dits justificants no siguen documents originals, s'acceptaran fotocòpies compulsades pel funcionari habilitat a l'efecte.
13.5. Els crèdits pressupostaris afectes a esta convocatòria i disposats i no pagats per falta de justificació o perquè la justificació és insuficient o incorrecta, podran ser anul·lats en concloure l'exercici, i el beneficiari perdrà el dret a percebre la subvenció assignada a eixa anualitat.
13.6. Els justificants aportats s'han de referir a despeses realitzades a partir de l'1 de gener de 2011 o a despeses relatives inequívocament a la producció subvencionada i fetes dins dels terminis fixats per la legislació vigent.
13.7. S'autoritza els beneficiaris d'estes ajudes a finalitzar l'objecte de l'ajuda de manera anticipada a la periodificació d'anualitats prevista en la resolució de concessió d'esta convocatòria.
13.8. La falta de justificació de les despeses i del compliment d'allò convingut en el termini establit determinen la pèrdua del dret a cobrar l'ajuda concedida.
Catorze. Pagament de les ajudes
14.1. El pagament de la subvenció concedida es farà efectiu després de l'aportació per part del beneficiari de la documentació requerida en l'apartat 13 de les bases d'este annex.
14.1.1. El 35% de la subvenció s'abonarà al beneficiari una vegada començat el rodatge i justificat el 35% de la despesa local qualificable.
14.1.2. El 50% de la subvenció s'abonarà al beneficiari una vegada entregada la pel·lícula en el format i les condicions especificades en la base 12.i i justificat el 50% corresponent de la despesa local qualificable.
14.1.3. El 15% de la subvenció s'abonarà al beneficiari una vegada realitzada l'estrena de la pel·lícula a la Comunitat Valenciana, presentat el certificat de qualificació de la pel·lícula, si és el cas, i presentada l'auditoria definitiva amb la justificació del pagament efectiu del 100% de la despesa local qualificable. A més, haurà d'aportar la qualificació de la pel·lícula, en què s'especifique el percentatge de participació de les empreses productores.
14.2. Per a la sol·licitud de la subvenció en els exercicis de 2011 al 2012, segons la base 4.3.c.7, s'ha de tindre en compte el pla de treball previst i la periodificació del pagament.
14.3. Es podrà anticipar el pagament de fins al 15% de la quantitat subvencionada en cada exercici pressupostari amb la presentació prèvia d'un aval bancari o d'una assegurança de caució per este import, o document equivalent, el qual s'ha de depositar a la Conselleria d'Economia, Hisenda i Ocupació. L'aval serà tornat una vegada s'haja presentat la documentació justificativa i s'hagen complit les altres obligacions establides.
Quinze. Reintegrament de les quantitats percebudes
La concurrència de qualsevol dels casos previstos en l'article 37 de la Llei General de Subvencions, així com l'incompliment de les obligacions establides en les bases d'esta convocatòria, són causa de revocació de la subvenció, i obliguen, si és el cas, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió de l'ajuda pot donar lloc a la modificació, o anul·lació, si és procedent, de la resolució de la concessió, amb la consulta prèvia de la comissió de valoració.
Setze. Documentació presentada i préstec de còpies
16.1. Els projectes originals de la producció presentada romandran en l'expedient en poder de l'Institut Valencià de l'Audiovisual i de la Cinematografia.
16.2. No es faran préstecs de les còpies de preservació de les produccions subvencionades depositades a l'arxiu de l'IVAC, llevat que la productora faça un depòsit previ del negatiu, adquirint el compromís de finançar la tirada d'una nova còpia en el cas que la còpia prestada fóra malmesa durant el període de préstec.ANNEX X / ANEXO X